贈趙子野歌
作者：周文璞
朝代：宋

paragraphs: 與君雖爲外兄弟，語話尋常見肝肺。
自從不見半年餘，每望吳雲輒流涕。
蘋溪松江同一波，半年不見當奈何。
長安市上相就處，弟能起舞兄能歌。
兄今賜第南薰殿，滿戴宮花上林宴。
弟歸便著墮遊冠，他時山中儻相見。
吳王臺畔楊柳黄，吳姬對坐調絲簧。
阿兄自對吳雲坐，呼弟不來應斷腸。
書來不應寄他物，只要秋林一雙笛。
當使蠻奴月下吹，此時此夜須相憶。